KOMMISSIONENS BESLUTNING af 19. februar 1999 om godkendelse af betingelserne for at anvende det grafiske symbol for kvalitetslandbrugsprodukter, der er specifikke for De Kanariske Øer (meddelt under nummer K(1999) 389) (Kun den spanske udgave er autentisk) (1999/165/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1601/92 af 15. juni 1992 om særlige foranstaltninger for visse landbrugsprodukter til fordel for De Kanariske Øer (1), senest ændret ved forordning (EF) nr. 2348/96 (2), særlig artikel 26, stk. 3,

under henvisning til Kommissionens forordning (EF) nr. 1418/96 af 22. juli 1996 om regler for anvendelsen af et grafisk symbol for kvalitetslandbrugsprodukter, der er specifikke for regioner i Fællesskabets yderste periferi (3), og

ud fra følgende betragtninger:

Der er i henhold til artikel 26, stk. 2, i forordning (EØF) nr. 1601/92 indført et grafisk symbol for at øge kendskabet til og forbruget af uforarbejdede eller forarbejdede kvalitetslandbrugsprodukter, der er specifikke for De Kanariske Øer; Kommissionen har ved forordning (EF) nr. 2054/96 (4) offentliggjort dette symbol og betingelserne for at reproducere det;

ifølge artikel 26, stk. 3, i Rådets forordning (EØF) nr. 1601/92 skal betingelserne for at anvende det grafiske symbol for kvalitetslandbrugsprodukter, der er specifikke for De Kanariske Øer, foreslås af erhvervsorganisationerne, fremsendes af de nationale myndigheder og godkendes af Kommissionen; de spanske myndigheder har med positiv udtalelse fremsendt disse anvendelsesbetingelser og de administrative forskrifter, som de ansvarlige myndigheder på De Kanariske Øer skal gå ud fra, når de giver tilladelse til at anvende det grafiske symbol;

det vil med disse anvendelsesbetingelser være muligt at nå de mål, der er opstillet i forbindelse med indførelsen af det grafiske symbol; de bør derfor godkendes -

VEDTAGET FØLGENDE BESLUTNING:

Artikel 1

Hermed godkendes de betingelser for at anvende det grafiske symbol for specifikke kvalitetslandbrugsprodukter fra De Kanariske Øer, der er fremlagt af de spanske myndigheder og gengivet i bilaget.

Artikel 2

Denne beslutning er rettet til Kongeriget Spanien.

Artikel 3

Denne beslutning offentliggøres i De Europæiske Fællesskabers Tidende.

Udfærdiget i Bruxelles, den 19. februar 1999.

På Kommissionens vegne

Franz FISCHLER

Medlem af Kommissionen

(1) EFT L 173 af 27. 6. 1992, s. 13.

(2) EFT L 320 af 11. 12. 1996, s. 1.

(3) EFT L 182 af 23. 7. 1996, s. 9.

(4) EFT L 280 af 31. 10. 1996, s. 1.

BILAG

Uddrag af forslag til dekret, der er udarbejdet af regeringen for den selvstyrende region De Kanariske Øer og omhandler anvendelsesbetingelserne og de administrative forskrifter for brugen af det grafiske symbol for landbrugsprodukter, der er specifikke for De Kanariske Øer.

UDDRAG

1. Det grafiske symbol anvendes i forbindelse med landbrugsprodukter eller fiskeriprodukter fra De Kanariske Øer.

2. For forarbejdede produkter, der er specifikke for den selvstyrende region De Kanariske Øer, og for hvilke det vigtigste træk er den anvendte råvare, gælder det, at mindst 90 % af denne skal hidrøre fra De Kanariske Øer.

For forarbejdede produkter, for hvilke det vigtigste træk er fremstillingsmåden, er det fremstillingsmåden, der giver produkterne deres specificitet.

3. Produkterne skal have særlige egenskaber, der er typiske for produkter fra De Kanariske Øer og et resultat af de anvendte metoder og teknikker i forbindelse med dyrkning, produktion og fremstilling, samt være omfattet af særlige regler for præsentation og emballering.

4. Anvendelse af det grafiske symbol er forbeholdt produkter af høj kvalitet. Kvaliteten defineres på grundlag af EU-lovgivningen eller, i mangel heraf, internationale bestemmelser.

Hvis der ikke findes EU-normer eller andre internationale normer, fastlægges normerne af de ansvarlige landbrugs- og fiskerimyndigheder på grundlag af forslag fra repræsentative erhvervsorganisationer.